
Rembrandt: A pásztorok imádása
1646, Olaj, vászon, 71x97 cm, Alte Pinakothek, München
(Eseményrend: 7., I. térkép/1.)
 
	

	   Jézus születésének éjszakáján pásztorok tartózkodtak a Betlehem környéki mezőn. A város lakosaival ellentétben éber várakozással beszélgettek a Megváltóról. Ezt azért gondolhatjuk, mert az Úr csak azoknak közli üzenetét, akik igénylik és kérik. Senkire nem erőlteti önmagát. Szeret háttérben maradni: "Bizony Te elrejtőzködő Isten vagy, Izraelnek Istene, szabadító!" (Ésa. 45:15).
   Isten angyalai a mezei pásztorokban találhattak olyan társakra, akikkel megoszthatták örömüket. Egyszer csak ott állt előttük csodálatos fényességben az Úr angyala. A pásztorok megijedtek, de az angyal bátorította őket, így szólt:
   - "Ne féljetek, mert nagy örömet hirdetek néktek, mely az egész nép öröme lesz. Ma született az Üdvözítő Dávid városában, Betlehemben. Ő az Úr Krisztus. ...Egy kisgyermeket találtok bepólyálva a jászolban. Hirtelen mennyei angyalsereg jelent meg és ujjongó dicséretet énekeltek:
   - Dicsőség a magasságos mennyekben az Istennek, és e földön békesség, és az emberekhez jóakarat!"
   Az angyalok felszálltak a mennybe, a pásztorok pedig biztatták egymást:
   - Menjünk Betlehembe! Nézzük meg, amit az Úr megjelentett nekünk. Odasiettek Betlehembe, ahol megtalálták Máriát és Józsefet, valamint a jászolban a kisdedet. Miután látták, elhíresztelték azt, amit a gyermekről megtudtak. Akik hallották, mind elcsodálkoztak azon, amit a pásztorok nékik mondtak" (Lk. 2:10-18).
   Az angyalok azért örvendeztek, mert most Isten szeretetét mélyebben megértették.
   "Testté lett" (Fil. 2:7-8; Jn. 1:14), gyenge és halandó természetet vett magára, hogy megváltsa az embert az önzés és a halál törvényétől. Örültek az emberek iránt megnyilatkozó kegyelemnek. Mily kevéssé tudták ezt akkor, és tudjuk ma is felfogni és értékelni!
   

   

   
   
   Rembrandt tűzmeleg színekbe öltözteti a képet. A kép keretének felső íve, a pásztorok csoportja és a gyermek közelében elhelyezkedő szülők és érdeklődők mind tartásukkal, tekintetükkel, mind kompozíciós elrendezésükkel rávezetik a figyelmet a középpontra, a Megváltó személyére. Jézusból indul ki minden fény, és az arcokon az ő világossága tükröződik. E fénynél és tűznél azóta is "megmelegedhetnek" azok, akik Őhozzá járulnak.
   
   
   KÉRDÉSEK:
   
   1. Kikkel közölte és miért az angyal Jézus születését?
   2. Miért ujjongtak az angyalok a Megváltó születésekor?
   3. Mióta ünneplik a karácsonyt és mely napon? (Lásd például a Révai nagylexikont!)


